text: Den Ny Lillebæltsbro bliver smallere
  06 april 2016 kl. 08.07
  Sikkerhedsliner på den Ny Lillebæltsbro skal renoveres, og det betyder, at en kørebane og det ene nødspor skal spærres. 
  Fra den 25. april til den 1. juli 2016 arbejder Vejdirektoratet på at udskifte nogle vigtige dele i de sikkerhedsliner, som sikrer personalet, der arbejder på bærekablerne på den Ny Lillebæltsbro. Og det betyder, at en kørebane og et nødspor vil være spærret. Spærringen sker i en side af vejen ad gangen. Det oplyser Vejdirektoratet i en pressemeddelelse.
  Ifølge Vejdirektoratet udføres arbejder kun på hverdage uden for myldretiden. Det vil sige fra mandag klokken 10 til fredag klokken 13. Der vil altså ikke være sporspærring i helligdage og weekender.
  Dog har entreprenøren mulighed for at arbejde i enkelte weekender, hvor der altså vil være sporspærring, hvis vejret er godt i weekenden. Arbejdet er nemlig vejrfølsomt, oplyser Vejdirektoratet.
  